Svensk by plages af brande og stenkast mod politiet. Brandvæsnet tør ikke gå derind.

Natten til mandag var den igen gal i kvarteret 'Klockaretorpet' i Norrköping syd for Stockholm. Syv biler blev sat i brand og brandfolk måtte under politibeskyttelse gå ind i røgdykkeruniformer for at få bugt med ilden.

Brandstiftelserne sker efter flere uger med ballade og stenkast i området. Situationen er så lovløs, at brandfolkene nægter at rykke ind i området for at slukke brandene.

»Redningstjenester tør ikke rejse ind i områderne, hvis ikke de får følge af os,« siger operationsleder Ronnie Dahlqvist til den svenske avis Aftonbladet.

Meldingen om de påsatte brande kom klokken 00:15 natten til mandag. Få timer forinden havde politiet været i området og var blevet mødt med stenkast.

»En af vores biler patruljerede i området, da den fik sten kastet mod sig. Den blev tvunget til at forlade området og tilkalde forstærkninger,« oplyser operationslederen.

Håndgranat mod politibil

Mere end 50 bydele rundt omkring i Sverige bliver betragtet som særligt udsatte områder, hvor kriminelle netværk har magten, og hvor lovløsheden råder. Disse områder kaldes 'no-go-zoner'. Tidligere i denne måned satte den norske tv-station NRK fokus på de lovløse områder i Sverige.

Politiinspektør Lars Alvarsjø fra politiet i Stockholm sagde i den forbindelse til NRK:

»Der er lovløshed i dele af Stockholm-regionen nu. Situationen er alvorlig. Der er nogle områder, hvor vi ser ud til at miste kontrollen. Politi kan aldrig acceptere, at kriminelle personer overtager kontrollen i nogle boligområder, men det er faktisk sådan, det er i nogle området i Stockholm.«

Søndagens påsatte brande og stenkast mod politiet er blot den seneste i en række af meget alvorlige hændelser af denne art i Sverige.

»Så sent som i forrige uge blev en politipatrulje beskudt. Det er også sket, at nogen har kastet en håndgranat efter en patrulje. Den politivogn, som blev udsat for håndgranat-angrebet, var gudskelov pansret. Havde den ikke været det, havde vi haft et stort antal døde politifolk i vognen,« fortalte Lars Alvarsjø til NRK.

Der er ingen anholdte efter søndagens episode.